Деко
Деко или Андерсон Луиш де Соуза (, изговаря се най-близко до  Андерсон Луиш джи Соуза Дѐку) е бивш бразилски футболист, полузащитник. Роден е на 27 август 1977 г. в Сао Бернардо до Кампо, Бразилия. Висок е 174 см. Има двойно гражданство, бразилско и португалско.

Кариера 
Първоначално футболист на Коринтианс, на 19-годишна възраст Деко заминава в Португалия на проби в Бенфика. Даден е под наем в Алверка за един сезон, но след неговия край не подновява договора си с Бенфика и вместо това е продаден на Салгейрош за сезон 1998/99. Там Деко впечатлява с изявите си и отбелязва 2 гола в 12 мача до декември 1999 г., когато е забелязан от съгледвачи на Порто, които го купуват и през следващите пет години се доказва като един от най-талантливите полузащитници в Европа.

Деко получава португалско гражданство през 2002 г. след петгодишно пребиваване в Португалия. Играе в националния отбор на Португалия от 2003до 2010 г. Дебютът му е на 29 март 2003 г. срещу Бразилия, като още в първия си мач отбелязва гол за победата с 2:1 на Ещадио даш Анташ. Вицешампион с отбора на Португалия на Евро 2004. Участник на Световното първенство по футбол 2006, където Португалия достига полуфинал. Има над 50 мача за Португалия и става голмайстор на Евро 2008, вкарвайки гол на Петър Чех за 3:1 над Чехия.

Важна фигура във ФК Порто за спечелването на три титли в португалското първенство, на Купа на УЕФА през 2003 г., когато Деко е избран за Играч на мача на финала срещу Селтик, и на Шампионска лига през 2004 г. След последния успех Порто се разделя с Деко, както и с Жозе Моуриньо, Пауло Ферейра и Рикардо Карвальо, които се присъединяват към ФК Челси.

Продаден през 2004 г. на Барселона за 21 млн. евро, където играе 4 сезона и става шампион на Испания през 2005 и 2006 г. През 2006 г. печели Суперкупата на Испания и за втори път Шампионската лига, след победа на финала в Париж срещу Арсенал с 2:1, като Деко е ключов играч в мача. Португалецът записва над 100 участия с Барселона, включително и във всеки един от шестте двубоя на каталунците с Челси за Шампионската лига между 2004 и 2006 г. Той отбеляза първия гол за равенството 2:2 на Камп Ноу през сезон 2006/07 г.

През лятото на 2008 г. преминава за неоповестена сума (според някои източници 8 милиона лири) в английския Челси, където треньор, както и в националния отбор, му е Луиш Фелипе Сколари, Кариерата на нисичкия халф в Челси започва силно, в първите 3 мача вкарва два гола, но след това получава травма и формата му спада. През декември се връща в игра и вкарва гол на Болтън с уникална ножица. Деко получава нова контузия няколко мача по-късно и пропуска сезона до края. Натурализираният бразилец започва силно сезон 2009/10 г., като в мача със Съндърланд, спечелен от Челси с 3:1, той вкарва много красив гол от границата на наказателното поле.

От 2010 до 2013 г. играе за Флуминенсе. Вкарва първия си гол за тях срещу Сао Пауло.

Бразилски футболисти
Португалски футболисти
Футболисти на Коринтианс
Футболисти на ФК Порто
Футболисти на ФК Барселона
Футболисти на Челси
Родени в Сао Бернардо до Кампо